ഇന്ത്യൻ സോഷ്യലിസ്റ്റ് ജനതാ ദൾ

ദേശീയ തലത്തിൽ എൻ.ഡി.എ.യ്ക്കൊപ്പവും കേരളത്തിൽ ഇടത് ജനാധിപത്യ മുന്നണിയോടൊപ്പവുമായിരുന്ന ജനതാദൾ (സെക്കുലർ) കക്ഷിയുടെ കേരള ഘടകം രാഷ്ട്രീയനിലനില്പിനുവേണ്ടി രൂപംകൊടുത്ത കക്ഷിയാണ് **ഇന്ത്യൻ സോഷ്യലിസ്റ്റ് ജനതാദൾ** (ഐ.എസ്.ജെ.ഡി). 

ജനതാദൾ (സെക്കുലർ) എം.എൽ.എ.മാരായിരുന്ന  മാത്യു ടി. തോമസ് , മന്ത്രി കെ. കൃഷ്ണൻ കുട്ടി എന്നിവരും മുൻ എംഎൽഎ ജോസ് തെറ്റയിലുമാണു പ്രമുഖ നേതാക്കൾ. സംഘടനാ കോൺഗ്രസ്സ് പശ്ചാത്തലമുള്ളവരാണീ നേതാക്കൾ.

## ചരിത്രം

2023 സെപ്റ്റംബറിൽ ജനതാദൾ (സെക്കുലർ) ദേശീയ നേതൃത്വം കർണാടകത്തിൽ ബിജെപി നേതൃത്വത്തിലുള്ള നാഷണൽ ഡെമോക്രാറ്റിക് അലയൻസിൽ ചേർന്നത് കേരളത്തിൽ ഭരണം നടത്തുന്ന ഇടത് ജനാധിപത്യ മുന്നണിയുടെ ഭാഗയിരുന്ന ജനതാദൾ (സെക്കുലർ) കക്ഷിയുടെ കേരള ഘടകത്തെ കുഴപ്പത്തിലാക്കി. ദേശീയനേതൃത്വത്തെ എതിർത്താൽ ഉള്ള രണ്ട് എം.എൽ.എ. സ്ഥാനം നഷ്ടമാവും. ദേശീയ നേതൃത്വത്തെ പരസ്യമായി അംഗീകരിച്ചാൽ സംസ്ഥാനത്തെ ഇടതു മുന്നണി ഭരണത്തിൽനിന്ന് പുറത്തുപോകേണ്ടിവരും -എന്ന സ്ഥിതിയിൽ മൂന്നുവർഷം പോയി. അവസാനം കൂറുമാറ്റ കുരുക്കിൽപ്പെടാതെ എംഎൽഎസ്ഥാനം നിലനിർത്തിക്കൊണ്ടുതന്നെ ഇടതു മുന്നണിയിൽ നിലയുറപ്പിക്കുകയെന്ന തന്ത്രത്തിന്റെ ഭാഗമായി പുതിയൊരു പാർട്ടിയുണ്ടാക്കി അതിലേക്ക് ലയിയ്ക്കുകയെന്ന തീരുമാനത്തിലെത്തി. അതിനായി പാലക്കാട് കേന്ദ്രീകരിച്ച് കെ.സുരേഷ് എന്നഒരാൾ അദ്ധ്യക്ഷനായി നൂറംഗങ്ങളുള്ള *ഇന്ത്യൻ സോഷ്യലിസ്റ്റ് ജനതാ ദൾ* എന്ന പാർട്ടി തിരഞ്ഞെടുപ്പു കമ്മിഷനിൽ രജിസ്റ്റർചെയ്തു. 2025 ഡിസംബർ അവസാനമാണു രജിസ്‌ട്രേഷൻ കിട്ടിയത്. 

രണ്ട് എംഎൽഎമാർ അടക്കമുള്ള ജനതാദൾ എസ്  കക്ഷിയെ പുതിയ പാർട്ടിയിലേക്ക് ('ഇന്ത്യൻ സോഷ്യലിസ്റ്റ് ജനതാ ദൾ) കൊച്ചിയിൽ നടന്ന സമ്മേളനത്തിൽ ലയിപ്പിച്ചുകൊണ്ട് 2026 ജനുവരി 17-ന് കൊച്ചിയിൽ വെച്ച് ഔദ്യോഗികമായിഇന്ത്യൻ സോഷ്യലിസ്റ്റ് ജനതാ ദൾ പ്രവർത്തനം പ്രഖ്യാപിച്ചു. ജനതാദൾ (സെക്യുലർ) അദ്ധ്യക്ഷനായിരുന്ന  മാത്യു ടി. തോമസ് എംഎൽഎ ഇന്ത്യൻ സോഷ്യലിസ്റ്റ് ജനതാദൾ പാർട്ടിയടെ സംസ്ഥാന അധ്യക്ഷനായി തുടരുന്നു. എൽ.ഡി.എഫിന്റെ ഭാഗമായ ജനതാദൾ (സെക്കുലർ) 2026 ജനുവരി 17 മുതൽ ഇന്ത്യൻ സോഷ്യലിസ്റ്റ് ജനതാദൾ ആയി. 
ജെഡി(എസ്) എങ്ങനെയായിരുന്നോ ആ വിധത്തിൽ‍ പുതിയ പാർട്ടിയായ ഇന്ത്യൻ സോഷ്യലിസ്റ്റ് ജനതാദളും എൽഡിഎഫിൽ പ്രവർത്തിക്കുന്നു. ഇതോടെ ദേശീയ തലത്തിൽ എൻഡിഎയ്ക്കൊപ്പവും കേരളത്തിൽ എൽഡിഎഫിനൊപ്പവുമെന്ന അനിശ്ചിതത്വത്തിനും വിരാമമായി. 

### മതേതര നിലപാട്

2022 ഒക്ടോബർ 25ന് ബെംഗളൂരുവിൽ ചേർന്ന ജനതാദൾ (എസ്) ദേശീയ പ്ലീനറി സമ്മേനം കോൺഗ്രസിനും ബിജെപിക്കും എതിരെ നിലകൊള്ളാൻ തീരുമാനിച്ചിരുന്നു. എന്നാൽ ഇതിനു വിരുദ്ധമായ ജെഡി(എസ്) ദേശീയ നേതൃത്വത്തിന്റെ ബിജെപി സഖ്യത്തോട് വിയോജിയ്ക്കുകയും മതേതര നിലപാട് ഉയർത്തിപ്പിടിക്കുകയും ചെയ്യുക എന്ന ലക്ഷ്യത്തിലാണു ജനതാദൾ (സെക്യുലർ) കക്ഷിയുടെ കേരള ഘടകം ഇന്ത്യൻ സോഷ്യലിസ്റ്റ് ജനതാദൾ കക്ഷിയായി മാറിയത്.

ലയന സമ്മേളനത്തിൽ ഇന്ത്യൻ സോഷ്യലിസ്റ്റ് ജനതാദൾ പ്രസിഡന്റ് കെ.സുരേഷ് ആമുഖ പ്രസംഗം നടത്തി. മാത്യു ടി. തോമസിനെ പുതിയ പ്രസിഡന്റായി തിരഞ്ഞെടുത്തു. മതേതര ഇന്ത്യയുടെ നിലനിൽപ്പ് തന്നെ ചോദ്യം ചെയ്യുന്ന നിലയിലേക്കു വർഗീയത തിരഞ്ഞെടുപ്പ് വിഷയം ആക്കുന്നതിനെതിരെ ഇന്ത്യൻ ജനത ജാഗരൂകരാകേണ്ടതുണ്ട് എന്നും ഫെഡറൽ സംവിധാനത്തെ അവഹേളിച്ചു കൊണ്ടും പ്രതിപക്ഷത്തെ നിശബ്ദരാക്കിക്കൊണ്ടും പൗരാവകാശങ്ങളെ ഹനിച്ചു കൊണ്ടും നിലവിലുള്ള കേന്ദ്രഭരണം മുന്നോട്ടുപോകുകയാണെന്ന് മന്ത്രി കെ.കൃഷ്ണൻകുട്ടി ഉദ്ഘാടന സമ്മേളനത്തിൽ പറഞ്ഞു. 
### സമാന ചിന്താഗതിയുള്ള മറ്റു പാർട്ടിക്കാരെ ലക്ഷ്യമാക്കി
പുതിയ പാർട്ടിയിലേക്ക് സമാന ചിന്താഗതിയുള്ളവരും മാറി നിൽക്കുന്നവരും പല പാർട്ടികളിൽ നിന്നും എത്തിച്ചേരുമെന്നും പാർട്ടിയെ ശക്തിപ്പെടുത്തിക്കൊണ്ട് മുന്നോട്ടുപോകുമെന്നും അധ്യക്ഷ പ്രസംഗത്തിൽ മാത്യു ടി. തോമസ് പറഞ്ഞു. 
പേരിനോടൊപ്പം  സോഷ്യലിസ്റ്റ് എന്ന പദം പേരിൽ ഉൾപ്പെടുത്തിയതു സോഷ്യലിസ്റ്റ് പാരമ്പര്യം അവകാശപ്പെടുന്ന എതിർ ജനതാദള വിഭാഗമായ കേരളത്തിലെ രാഷ്ട്രീയ ജനതാ ദളം പാർട്ടിക്കാരെ അടർത്തിയെടുക്കുവാൻ സഹായിയ്കുന്നതും അവർക്കു ഭീഷണിയുയർത്തുന്നതുമാണ് .

### ദേശീയ ബന്ധം വിടാൻ മടി
ദേശീയ തല പാർട്ടി ബന്ധം വിടാൻ മടിയായിരുന്ന ജോസ് തെറ്റയിൽ വിഭാഗം സമ്മേളനത്തിൽ നിന്ന് മാറി നിൽക്കുമെന്ന് അഭ്യൂഹങ്ങളുണ്ടായിരുന്നെങ്കിലും അദ്ദേഹം പങ്കെടുത്തു. 

2026 ജനുവരി 17 ന് ജനതാദൾ എസിൽ ഏതു വിധത്തിലായിരുന്നോ ഭാരവാഹികളെ ഉൾപ്പെടുത്തിയിരുന്നത് അതേ പദവിയിൽ തന്നെ അവർ ഇന്ത്യൻ സോഷ്യലിസ്റ്റ് ജനതാദളിലും തുടരുന്നു. 
## അവലംബം

വർഗ്ഗം:ഇന്ത്യൻ രാഷ്ട്രീയം
വർഗ്ഗം:ഇന്ത്യയിലെ രാഷ്ട്രീയകക്ഷികൾ